Amigos, amigues… cómo me presta esti discutiniu. Vengo namás qu'a dexar cuatro idees esllavazaes, que ye pa lo que  doi. Pero espero aportar daqué cosa, de toles maneres. Pido disculpes de mano y declárome yá mesmo partidariu irrenunciable de la oficialidá de la llingua asturiana polo que me puea cayer.  Próspero, tienes razón en munches coses, pero déxame poner a les tos palabres un contrapuntu realista (o eso pienso yo): si la llei actual permite al alministráu comunicase cola alministración asturiana n'asturianu y los alministraos nun exercen esi derechu… nun sé qué me da que con oficialidá les coses diben ser  mui asemeyaes o iguales. Lo que me lleva a pensar que munchos defensores de la llingua viven el problema llingüísticu nel planu simbólicu, pero non nel de los derechos cívicos reales, del día a día. Si eso fuera asina, los papeleos n'asturiano tendríen que ser yá una cosa corriente, y mieu me da qu'eso nun ye asina. Y ensin esi esfuerciu colectivu (que sería bon señal de la famosa "demanda social") tenemos crudo lo d'avanzar y lo de llograr la oficialidá. Ye la mio opinión y nun quier ser desmovilizadora,  namás ye como yo lo veo.  Otra cosa: la oficialidá nun obliga a los periódicos a usar los topónimos oficiales. Por razones polítiques tengo munchu contactu cola muga de Navarra, y convídote a que compares la toponimia oficial de la comunidá foral y la toponimia qu'emplega'l Diario de Navarra. Pa cayer de culo. Y lo pior de too ye que la oficialidá que vamos sacar equí va ser tan ruina o más que la de Navarra. ¿O pensáis que la xestión d'una oficialidá futura del asturianu va siguir, de mano, l'exemplu  vascongáu o catalán?  La oficialidá del asturianu ye irrenunciable, repito. Y amás ye mui urxente, necesitámosla yá. Pero hai qu'avanzar mentres nun heba oficialidá, ho. Ye como si t'acusaren a ti de "posibilista", "retardatariu" y "desmovilizador" por abrir esti periódicu dixital y como si dixeren que coses como esta namás valen que pa distrayer a la xente del oxetivu cimeru. Eso sería falso, sobremanera porque nun facer nada a favor del asturianu mentres nun heba oficialidá nin ayuda a la llingua nin  va forzar al gobiernu a cambiar de postura. Y nun tamos pa malgastar el tiempu.  Lo del franquismu y el sindicatu vertical ye una comparanza poco afortunada, espero. Recuerdo a mozos y a vieyos que Pachu morrió na cama, y que'l llabor revolucionariu d'unos y el minador d'otros valió pa poco, pa muncho menos de lo qu'esperaben, por munches medalles que se quieran colgar agora los esforzaos lluchadores antifranquistes. Si estiramos la comparanza col nuestru casu… ¿quién tien que morrer na cama pa que la  oficialidá salga p'alantre? ¿la "Democracia Española"? ………….. :-¿ Calla, qu'igual nun ta tan mal trayida la comparanza…  Y pa terminar: nun me gustó eso de "Dime con quién andes…", Próspero. En realidá esi dichu pue volvese en contra de cualquiera que lu suelte. ¿O nun tuvisti tu un puestu de confianza con Trevín, si nun recuerdo mal? Que cumplisti dignamente y sin renunciar a nada. Conque dime con quién andes… y diréte con quién andes. Y más nada. Lo demás son bilordios y gana d'encismar.  Hala,  un abrazu pa toos.